Vladislav Fabjančič, brat novelista M. Fabjančiča je končal gimnazijo v Ljubljani (1912), nato študiral na filozofski fakulteti na Dunaju, v Beogradu, Ženevi in Fribourgu, kjer je diplomiral. Na prelomu 1912/1913 je delal v uredništvu mesečnika "Preporod", vanj je pisal in bil zelo aktiven preporodovec. V začetku julija 1914 je bil prostovoljec v srbski vojski, bil ranjen v bitki na Ceru, nato delal v srbskem zunanjem ministrstvu v Ženevi. Po koncu vojne je bil član jugoslovanske mirovne delegacije v Ženevi in Parizu, nazadnje odpoklican zaradi obtožbe, da je komunist.